Teade taotluste esitamiseks süsivesinike tootmisega seotud kaevanduspiirkondade üleandmise kohta

(2019/C 3/02)

Bratislava ringkonna kaevandusamet (Obvodný banský úrad v Bratislave) teatab vastavalt mineraalsete ressursside kaitset ja kasutamist käsitleva seaduse nr 44/1988 (kaevandamisseadus; muudetud) artikli 27a lõikele 1, et Slovakkia kutsub Bratislava ringkonna kaevandusameti kui pädeva asutuse kaudu esitama taotlusi maagaasi kaevanduspiirkondade üleandmiseks (maardlate omanik on Slovaki Vabariik). Vastavalt Euroopa Parlamendi ja nõukogu 30. mai 1994. aasta direktiivi 94/22/EÜ (süsivesinike (1) geoloogilise luure, uurimise ja tootmise lubade andmis- ning kasutamistingimuste kohta) artikli 3 lõike 2 punktile a kutsub ta kõiki huvitatud isikuid esitama taotlusi järgmiste kaevanduspiirkondade üleandmiseks:

Špačince (maardla nr 13)

Kaevanduspiirkonna nimi/registreerimisnumber : Špačince/098/A Kaevanduspiirkonna pindala (m2) : 322 923,89 Mineraali liik : maagaas Geoloogiliste varude suurus : 10 000 000 m3 potentsiaalselt tasuvate maardlate kategoorias Katastripiirkond (IČUTJ – tunnuskood) : Špačince (861 049) Ringkond/ringkonnakood : Trnava/207 Tootmiskoha staatus : maardlat kasutati kuni 1996. aastani. Pärast seda ei ole maardlat uuesti kasutusele võetud.

Špačince kaevanduspiirkonna koordinaadid:

Kaevanduspiirkonna piirtähised Pikkuskraad Laiuskraad I 17,62747682 48,42965402 II 17,62520611 48,43127419 III 17,62404136 48,43947535 IV 17,62728349 48,43967919 V 17,63029415 48,43159405

Geograafilised koordinaadid on antud kümnendkraadides, kasutades geodeetiliste koordinaatide süsteemi WGS-84.

Põhiteave:

Loa liik – ainuõigus kaevandamiseks ja kaevandatud mineraali käitlemiseks (edukas taotleja võib kõnealust õigust kasutada alles pärast ringkonna kaevandusametilt õiguslikult siduva kaevandamistegevuse loa saamist).

Aadress, kuhu kaevanduspiirkonna üleandmise taotlused tuleb saata, ja kaevanduspiirkonna üleandmise taotluste esitamise tähtaeg:

Obvodný banský úrad v Bratislave (Bratislava ringkonna kaevandusamet) Mierová 19 821 05 Bratislava SLOVENSKO/SLOVAKIA

Taotlused peavad laekuma 90 päeva jooksul pärast käesoleva teate avaldamist Euroopa Liidu Teatajas.

Valikumenetluses osalemise tingimused:

Juriidiline või füüsiline isik, kes esitab kaevanduspiirkonna üleandmise taotluse, peab tõendama, et tal on kehtiv kaevandamisluba (või mõne Euroopa Majanduspiirkonna lepingu osalisriigi väljastatud võrdväärne luba), mis hõlmab taotluses käsitletavas kaevanduspiirkonnas läbi viidavaid tegevusi, ning lisama jäätmekäitlusega seotud ettepanekud ja aruande oma senise kaevandamistegevuse kohta.

Kaitse all oleva maardlapiirkonna ja kaevanduspiirkonna määramiseks vajalike dokumendikoopiate saamise tingimused:

Bratislava ringkonna kaevandusametis (aadressil: Mierová 19, 821 05 Bratislava, Slovakia) võib tutvuda kaartidega, millel on märgitud eespool nimetatud kaevanduspiirkonna piirid ning saada koopia kokkuleppest, millega see piirkond määrati kaitse all olevaks maardlapiirkonnaks ja kaevanduspiirkonnaks.

Kaevanduspiirkonna üleandmise taotlus peab sisaldama järgmisi andmeid:

Kaevanduspiirkonda ja ainuõigusega hõlmatud maardlat käsitlevad andmed, kavandatav kaevandusmeetod ja kaevanduspiirkonna arendamise, ettevalmistamise, muutmise ja täiustamise meetodid, arendamise, ettevalmistamise ja kaevandamise esialgsed tähtajad, kaevanduspiirkonnas kaevandamisega seotud tegevustest tulenevate keskkonnamõjude leevendamise meetmed, taotluse esitaja rahalised ja tehnilised võimalused, huvide vastuolude lahendamise seisu käsitlev teave ja arvutused selle kohta, kui suur on riigi eeldatav kasu seoses taotluses käsitletud kaevanduspiirkonnas ainuõigusega hõlmatud maardlast kaevandatud mineraalide eeldatava müügiga.

Taotluste hindamiskriteeriumid:

Kaevanduspiirkonna üleandmise taotlused vaatab läbi komisjon, hinnates valikumenetluses osalemise tingimustes loetletud nõuete järgimist, ainuõigusega hõlmatud maardla jaoks kavandatavat kaevandusmeetodit, sealhulgas prügilate, rikastamisjääkide hoidlate, settebasseinide ja muude jäätmete ladustusrajatiste asukoha valikut, huvide vastuolude lahendamiseks pakutavaid võimalusi ja kaevanduspiirkonna üleandmistaotluse sisu käsitlevate nõuete järgimist. Kõik kriteeriumid on võrdse tähtsusega.

Loa andmise eeldatav kuupäev:

Kui taotlus heaks kiidetakse, kahe kuu jooksul kaevandustegevuste loa nõuetekohase taotluse esitamisest.

Kaevanduspiirkonna üleandmise taotlused võib isiklikult kohale toimetada või postitada aadressil Obvodný banský úrad v Bratislave, Mierová 19, 821 05 Bratislava, Slovakia pitseeritud ümbrikus, millele on märgitud „Návrh do výberového konania“ („Valikumenetlusele esitatud taotlus“) ja selgelt nähtavalt taotlluse esitanud üksuse nimi. Taotlusele tuleb lisada tõend selle kohta, et taotleja nõustub käesolevas teates esitatud tingimustega. Taotluse esitamise kuupäev on taotluse isiklikult kohale toimetamise või postitamise kuupäev.

Eespool nimetatud kaevanduspiirkonnas asuva maardla kasutamise lubade väljaandmise eest vastutav pädev asutus on Bratislava ringkonna kaevandusamet. Eespool nimetatud direktiivi artikli 5 lõigetes 1 ja 2 ning artikli 6 lõikes 2 täpsustatud kriteeriumid, tingimused ja nõuded on sätestatud Slovaki Rahvusnõukogu (Slovenská národná rada) muudetud seaduses nr 51/1988, milles käsitletakse kaevandustegevust, lõhkeaineid ja riigi kaevandusametit.

Lisateavet saab telefoni teel numbril +421 2 5341 7306 või e-posti aadressil obuba@obuba.sk.

(1) ELT L 164, 30.6.1994, lk 3.